
Адыгэ кхъужьым и махуэ
Адыгей. Нобэ «Руфабг псыкъелъэхэр» утыкум «Адыгэ кхъужьым и махуэ» зэхыхьэшхуэ щекIуэкIынущ. Адыгейм Туризмымрэ курортхэмкIэ и комитетыр и щIэгъэкъуэну ар «Руфа-Тур» ЗАО-м къызэригъэпэщащ.
Илъэс етIуанэ хъуауэ ирагъэкIуэкI махуэшхуэм сыхьэт 11-м и ныкъуэм щIидзэнурэ пщыхьэщхьэ хъуху къыпищэнущ икIи «Кавказ» гупым и концерткIэ иухынущ. Абы кърихьэлIахэр псыкъелъэм пэмыжыжьэу лIэщIыгъуэ куэд хъуауэ къыщыкI кхъужьей жыгхэм дэпщеину, кхъужь къыпачу зыIуагъэхуэну къызэрагъэпэщынущ. Кхъужьыпсхэр, шхыныгъуэ зэмылIэужьыгъуэхэр утыку кърахьэнущи, абыхэм я IэфIагъыр зрагъэщIэну Iэмал яIэнущ. Зэпеуэ, викторинэ, джэгу зэмылIэужьыгъуэхэр ирагъэкIуэкIынущ.
Адыгейм и щIыпIэ телъыджэхэм ящыщщ, Кавказ Ищхъэрэм и тхыдэм мыхьэнэшхуэ щызиIэ гъэщIэгъуэнщ, адыгэ жыггъэкIыным и щхьэхуэныгъэщ пасэрей адыгэ жыг хадэхэр. Махуэшхуэм и мурад нэхъыщхьэр лъэпкъ хабзэхэр къэIэтыжынырщ, абы щIалэгъуалэр дегъэхьэхынырщ, Адыгейм и пасэрей унэцIэхэм я тхыдэм, адыгэ щэнхабзэм и къежьапIэм гу лъегъэтэнырщ, а псоми къыдэкIуэу къыддэгъуэгурыкIуэ хабзэхэр, таурыхъхэр, тхыдэм къыщыхъуахэр зэфIагъэувэжкIэрэ, турист нэхъыбэ кърашэлIэнырщ.
Сочэ щызэIуощIэ
Абхъаз. Урысеймрэ Абхъазымрэ я президентхэр шыщхьэуIум и 15-м Сочэ щызэIущIащ. Путин Владимиррэ Анкваб Александррэ лъэныкъуитIыр зэрызэдэлэжьэнум тепсэлъыхьащ.
Я зэдэлэжьэныгъэ-зэпыщIэныгъэхэм къыдэкIуэу, къэрал Iэтащхьэхэр къытеувыIащ Абхъазым и Гагрэ, Очамчыр районхэм къыщеха псыдзэм кърикIуам и лъэужьхэр гъэкIуэдыжыным, абы текIуэдэну мылъкум и хэкIыпIэхэм.
Фигу къэдгъэкIыжынщи, мы гъэм и бадзэуэгъуэ — шыщхьэуIу мазэхэм Абхъазым и языныкъуэ щIыналъэхэм уэшхышхуэ къыщешхащ. Абы и зэран екIащ псэупIэ унэхэм, хэщIыныгъэ ягъуэтащ мэкъумэш хозяйствэм, ухуэныгъэхэм.
ЩIы Iуэхум топсэлъыхь
Къэрэшей-Шэрджэс. Республикэм и Iэтащхьэ Темрезов Рашид Мылъкумрэ щIы Iуэху зэхущытыкIэхэмкIэ министерствэм къалэн щищIащ мэкъумэш хозяйствэм хуэунэтIа щIыхэр муниципалитетхэм я нэIэ щIигъэувэну.
— Административнэ лъэпощхьэпохэр дгъэмэщIэн папщIэ Черкесск къалэм къегъэщIылIа щIыхэр муниципалитетхэм я унафэм нэгъабэ щIэдгъэуващ. Абы и сэбэп екIащ хьэрычэтыщIэхэми, къызэрыгуэкI къалэдэсхэми икIи щIы Iуэхур зэфIахын папщIэ лъэIукIэ министерствэхэр къызэхакIухьын хуеижкъым,- жиIащ Темрезовым.
Апхуэдэуи Iэтащхьэм къыхигъэщащ къэрал, муниципальнэ Iуэхутхьэбзэхэр егъэфIэкIуэн, нэхъ псынщIагъуэ щIын зэрыхуейр. Абы папщIэ псори зэгъэуIуауэ щызэфIах центр къызэIуахащ.
УЭРДОКЪУЭ Женя.
